
Түйін
Мақалада Нұра өзенінің қыстық режимінің ерекшелігі зерттелді. "Қазгидромет" РМК тұрақты гидрологиялық бекеттеріндегі өзеннің қатуы мен мұз түзілуін 2002-2013 жж кезең үшін бақыланған  мәліметтеріне анализ жасалды. Нұра өзенінің ұзына бойы мұз түзілуінің ең ерте және ең кеш даталары, ұзақтығы анықталды.
Түйінді сөздер: мұзқату, мұзды-сулы тасқын, мұз құбылыстары, қысқы режимі, анжыр, түптік мұз.
Орталық Қазақстанның негізгі су артериясы – Нұра өзені – Сарыарқаның орталық бөлігіндегі Қарқаралы тауларында 1060 м абсолюттік биіктіктерден басталып, 304,4 м деңгейіндегі ағынсыз Теңіз көліне құяды. Өзеннің ұзындығы 978 км (Ақмола облысы аумағында 407 км). Алабының ауданы 55 100 км2 (Ақмола облысы аумағында 9 460 км2). Жалпы құламасы 756 м, орташа еңістігі 0,77 0/00. 
Жоғарғы ағысында Нұра өзені Қаратоқы, кейде Байқожа деп аталады. Оңтүстігінде өзен алабын Балқаш көлі алабынан Отар, Қызылтау, Қаратоғанбай, және Жаман Қаражол сияқты аласа таулар бөліп тұр. Оңтүстік-батыста Сарысу өзені алабымен арадағы суайрық тұсында 300 км-де созылып тұйық ойпаң орналасқан. Ойпаңның түбінде абсолют биіктігі 845-тен 868 м-ге дейін жететін Мынатай, Қылдарма таулары тізбектеліп орналасқан. Солтүстік-батысында өзен алабы Құланөтпес өзенінің алабымен шектеседі. Жазықтау болып келетін бұл аумақтың кей жерлерінде 50-ден 100 м-ге дейін жететін жекеленген төбелер кездеседі. [1]
Нұра өзені – Қарағанды облысының негізгі су артериясы болып табылады. Су ресурстарының пайдалану бағыттары: ауыз су, ауыл және өнеркәсіп шаруашылығы.
Қысқы уақыттағы өзендердің жағдайы аймақтың суық кезеңдегі климаттық және физикалық-географиялық жағдайымен анықталады; ол гидрологиялық режимнің немесе мұз және су режимінің ерекшеліктерімен сипатталады. Қысқы кезеңдердегі солтүстік және оңтүстік аудандардағы өзен режимінің айырмашылықтары оның бастауы мен сағасын анықтауға бірыңғай мүмкіндік бермейді. Мысалы, солтүстіктегі өзендерде мұз формаларының қалыптасу процестері оңтүстік аймақтың өзендеріне қарағанда берік әрі қатты сипатқа ие. Мұз формалары ереже бойынша ериді және кезекті қыста қатып, барлық өзендердің қату процесі уақытқа сәйкес ұзақ болуы мүмкін. Көктемде оңтүстік аймақтың өзендерінде мұздың еруі әдетте су тасқынының басталуымен тұспа – тұс келсе, ал солтүстіктегі өзендерде мұз қабаты көктемгі су тасқынының максималды дәрежесіне дейін созылады. Сондай-ақ қысқы кезеңнің басталуы мен аяқталу мерзімі әр түрлі өзендер үшін шартты сипатқа ие.[2] Қысқы кезеңнің басталуы деп ауа температурасының төмендеуі және өзендерде мұз формаларының пайда болуын айтады. Ал кезеңнің аяқталуы әдетте, өзендерді мұздардан тазарту мерзімімен сәйкес келеді. Барлық қысқы кезеңдерде өзендер мұз құбылыстарының сипатына қарай 3 фазаға бөлінеді: 

- қату; 

- мұз қабыршықтарының болуы;

- еру;

Өзендердегі мұздардың қалыптасу процессі судың атмосферамен және арнамен жылу алмасуы нәтижесінде, сондай-ақ ағынның гидравликалық ерекшеліктерімен анықталады.

Өзендердегі мұдардың қалыптасуы үшін судың температурасы төмен болуы шарт:
t < 0˚ C

Су массасының араласуына байланысты судың қатуы ағынның беткі қабатында немесе судың барлық тереңдігінде болуы мүмкін. Су неғұрлым тыныш күйде болса, соғұрлым қату тереңдігі азаяды. Интенсивті трубулентті араласу кезінде судың қатуы барлық тереңдігінде байқалады (- 0,1˚С). Ең алдымен мұздың қалыптасуы өзеннің беткі қабатында, одан кейін барлық тереңдігінде – су ішіндегі мұз және судың ең түбінде – тұнғиық (түптік) мұз жүреді. [3.4]
Өзендердің мұздық режимінің сипаттамасы мұздардың пайда болу қарқындылығына, ағынның жылдамдығына және қату кезеңінің ұзақтылығына байланысты В.А. Рымши мен Р.В. Донченко өзендердің мұздық процесін 3 типке бөлді:

1) Су бетінің баяу қату жағдайында мұз қабаты басында жұқа болып қалыптасады, одан кейін мұз қабатының қалыңдығы арта түседі; 
2) Ағынның әсерінен болатын механикалық кедергілердің нәтижесінде мұздану процесі қиындап, уақыттың әр түрлі кезеңерінде немесе мұздану кезеңдері бұзылуы мүмкін; 

3) Мұздану процесі қабыршық мұздардың әсерінен пайда болады.[5]
Қазіргі кезде Нұра өзенінің су ресурстарын тиімді пайдалану үшін оның гидрологиялық режимінің барлық ерекшеліктерін білу және ескеру қажет. Нұра өзенінің қысқы режимінің маңызды ерекшеліктеріне мұздың қату ұзақтылығы жатады. Орталық Қазақстанда қыс кезеңі қараша айынан басталып, шамамен бес айға созылады. Ең төмен ауа температурасы қаңтар айында байқалады. Бұл айдың көпжылдық орташа ауа температурасының шамасы – «минус» 16,9 0С. Минимал шамалар бұл айда кей жылдары «минус» 40, «минус» 49 0С-қа жетеді.

Ауа температурасының 00С-тан өтуінің орташа датасы сәуірдің 10-нан 12-не дейінгі аралықта байқалады. Бұл кезеңде ауаның тез жылуы қар және мұздардың қарқынды еруіне алып келеді. Қар және мұздардың қарқынды еруі мұзды-сулы тасқындар туындатады.
Мұзды-сулы тасқындар апатты құбылыстардың ерекше түрі ретінде қарастырылады. Олардан келетін шығын жаңа аумақтарды игеру барысында мұздық құбылыстарды болжауды және қорғану шараларын жүзеге асыруды талап етеді. 
Өзен арнасында қабыршақ мұздардың жиналуы анжыр түзілуіне алып келеді, оның салдарынан су деңгейінің айтарлықтай көтерілуі мүмкін. 
Мұзды-сулы тасқындар қазақстандық өзендерде жыл сайын байқалатын құбылыс. Мақалада Нұра – өзені алабында орналасқан 7 гидробекет бойынша 2002-2013 жылдар аралығындағы мәліметтерге талдау жасалынды. 
Кесте-1 сәйкес мұздық құбылыстар байқалған ең ерте даталардың орташасы – 04 қараша, ал ең кеш даталарының орташасы – 15 желтоқсан. 
Кесте 1. Нұра өзені алабындағы гидробекеттерде 2002-2013 жылдар аралығында байқалған мұз қату құбылыстарының ең ерте және кеш даталары [6]
	№
	Бекеттердің атауы
	Ең ерте дата
	Ең кеш дата

	1
	Нұра - Бесоба
	07.XI.2011
	22.I.2005

	2
	Нұра - Шешенкара
	06.XI.2012
	21.XII.2004

	3
	Нұра – Балықты (Сергиопольское)
	01.XІ.2004
	23.XI.2006

	4
	Нұра – Ақмешіт (Захаровка)
	03.XI.2003
	20.XII.2004

	5
	Нұра – Қошқарбаев (Романовка)
	07.XI.2003
	22.XI.2007

	6
	Шерубайнұра - раз. Кара-Мурун
	07.XI.2012
	25.XII.2010

	7
	Кон - зим. Бирлик
	06.XI.2003
	22.XI.2006

	Орташа
	04.XI.
	15.XII


Нұра өзені алабындағы бекеттер бойынша 2002-2013 жж. аралығындағы мұзқату байқалған күндер санының орташа ұзақтығы Нұра-Бесоба бекетінде 146 күн, Нұра-Шешенқара бекетінді 155 күн, Нұра-Балықты ауылы бекетінде 159 күн, Нұра-Ақмешіт бекетінде 151 күн, Нұра-Қошқарбаев бекетінде 156 күн,  Шерубайнұра-Қара-Мұрын бекетінде 144 күн, Кон-Бірлік бекетінде 153 күнді құраған. Ең ұзақ орташа күн ұзақтығы Нұра-Балықты ауылы бекетінде  байқалған 159 күн,  ал ең қысқы орташа күн ұзақтығы Шерубайнұра-Қара-Мұрын бекетінде бақыланған 144 күнді құрайды (сурет 1).

Сурет 1. Нұра өзені алабындағы бекеттер бойынша 2002-2013 жж. аралығындағы мұзқату байқалған күндер саны, орташа [6].
Нұра өзені алабындағы бекеттерде 2002-2013 жж аралығындағы өзеннің ұзына бойы мұзқату байқалған ең ұзақ және ең қысқа күндердің саны төмендегі кесте 2-де көрсетілген. 
Кесте 2. Нұра өзені алабындағы гидробекеттерде 2002-2013 жылдар аралығында байқалған мұз қату құбылыстарының ең ұзақ және ең қысқа күндердің саны [6]
	№
	Бекеттердің атауы
	Ең ұзақ
	Ең қысқа

	1
	Нұра - Бесоба
	162
	130

	2
	Нұра - Шешенкара
	177
	140

	3
	Нұра – Балықты (Сергиопольское)
	179
	140

	4
	Нұра – Ақмешіт (Захаровка)
	161
	141

	5
	Нұра – Қошқарбаев (Романовка)
	173
	143

	6
	Шерубайнұра - раз. Кара-Мурун
	157
	135

	7
	Кон - зим. Бирлик
	157
	147


Кесте 2-де көрсетілген мәліметтерде өзеннің мұз қатуының ең ұзақ күндері Нұра – Балықты бекетінде байқалған 179 күн, ал ең қысқа күндері Нұра-Бесоба бекетінде 130 күнге созылған, мұз қатып қалу ұзақтығының орташа мәні – 152 күн.
Елді-мекендер мен шаруашылық нысандарға келтіретін шығыны және қауіп төндіруіне қарамастан, бұл табиғи апаттық құбылыс аз зерттелген. Сонымен қатар кері салдарын болдырмау мақсатында қауіптілікті дер кезінде анықтау және қорғану шараларын ұйымдастыру қажет.
Мұзды-сулы тасқындар ықпалынан қорғану бойынша нақты шешімдер қабылдау үшін оларды болжау, алдын алу әдістемелері, сонымен қатар нақтыланған қорғану шаралары болуы керек. Аталған әдістемелерді дайындау мұзды-сулы тасқындардың қалыптасу және қозғалыс механизмдері, шарттарын негіздеу үшін бақылау мәліметтерімен ғана емес, геоморфологиялық факторлар мен арна процестерін математикалық және физикалық модельдеуді пайдалана отырып тереңдетілген ғылыми зерттеулерді жүргізуді талап етеді [7.8.9.10].

Нұра өзені алабының мұз қатып қалу құбылысы Қарағанды облысының экономикасын шeктeйтін фактордың бірі болып табылады. Оған сeбeп ауа температурасының  күрт төмендеуі, қызқы кезеңнің ұзаққа жәнe тағы басқа көптeгeн факторларды атап өтугe болады. Бұл  Нұра өзeні суын кeшeнді жәнe тиімді пайдалануға кезінде есепке алуға қажет.

Резюме

В работе изучена особенности зимнего режима реки Нура. Выполнен анализ данных наблюдении на стационарных гидрологических постах РГП "Казгидромет" за 2002-2013 гг сроками замерзание и образования ледостава на реке. Рассчитаны длительность, самые ранние и самые поздние даты льдообразование по длине реки Нуры.
Summary
In the paper, the features of the winter of the Nura river were studied. the analysis of observational data at the stationary hydrological posts of RSE "Kazgidromet" for 2002-2013 was performed. Term frost and formation of freeze-up on the river. The duration, the earliest and latest dates for the formation of the length of the Nura river.
